የአማራ ክልል ምክር ቤት የተለያዩ ሹመቶችን አጸደቀ፡፡
የአማራ ክልል ምክር ቤት እያካሄደ በሚገኘው አስቸኳይ ጉባኤው ዶክተር ሙሉነሽ አበበን በምክትል ርእሰ መሥተዳድር ማዕረግ የማኅበራዊ ክላስተር አስተባባሪና የሠራተኛና ማኅበራዊ ጉዳይ ቢሮ ኃላፊ አድርጎ ሰየመ፡፡ዶክተር ሙሉነሽ በጎንደርና ባሕር ዳር ዩኒቨርሲቲዎች በተለያዩ ኃላፊነቶችና በመምህርነት ማገልገላቸው፣ ሦስት ጥናቶችን በዓለማቀፍ መጽሔቶች ማሳተማቸው፣ በመሪነት ልምዳቸው ያላቸው ጥንካሬ፣ የማንኛውም የፖለቲካ ፓርቲ አባል ያልሆኑ መሆናቸው በርእሰ መሥተዳድሩ ተብራርቷል፡፡ዶክተር ሰይድ ኑሩ አሊ የመጀመሪያ ዲግሪያቸውን በምጣኔ ሀብት (ኢኮኖሚክስ) ከአዲስ አበባ ዩኒቨርሲቲ በ1996 (እ.አ.አ) አግኝተዋል፤ በዚሁ የመጀመሪያ ዲግሪያቸው ማጠናቀቂያ ላይ የሠሩት የመመረቂያ ጥናት በትምህርት ክፍሉ የዓመቱ ምርጥ ሆኖ ለሽልማት አብቅቷቸዋል፡፡ የምጣኔ ሀብት ፖሊሲ ትንተና (ኢኮኖሚክ ፖሊሲ አናላይሲስ) ደግሞ የሁለተኛ ዲግሪያቸውን በአዲስ አበባ እና ኦክስፎርድ ዩኒቨርሲቲዎች የቅንጀት መርሀ ግብር ተከታትለዋል፡፡የሦስተኛ ዲግሪያቸውንም በምጣኔ ሀብት ከጀርመኑ ጎቲንገን ዩኒቨርሲቲ አግተዋል፡፡ የሦስተኛ ዲግሪያቸውን ለማግኘት የሠሩት የመመረቂያ ጽሑፍም ‹‹የገጠር የኑሮ ሁኔታ፤ ፍልሰት፤ የሰብዓዊ ልማት ግንባታ›› የሚል ጭብጥ የያዘ ነበር፡፡ በምክር ቤቱ ዛሬ ሹመታቸው ከጸደቀላቸው ኃላፊዎች አንዱ ሆነዋል፡፡አቶ ሲሳይ ዳምጤ ደግሞ ለአማራ ክልል ሠላና ደኅንነት ቢሮ ኃላፊ ሆነው ተሹመዋል፡፡ አቶ ሲሳይ ከዚህ በፊትም በተለያዩ መንግሥታዊ ኃላፊነቶች ያገለገሉና ልምድ ያላቸው መሆኑን ርእሰ መሥተዳድሩ ለምክር ቤት አባላት አስረድተዋል፡፡ለአማራ ክልል ኢንዱስትሪና ኢንቨስትመንት ቢሮ ኃላፊነት ደግሞ አቶ ተፈራ ወንድማገኝ ተሹመዋል፡፡ አቶ ተፈራ ወንድማገኝ በዚህ ወቅት የሰሜን ሸዋ ዞን ዋና አስተዳዳሪ ሆነው እያገለገሉ ይገኛሉ፡፡ ዛሬ በምክር ቤቱ የኢንዱስትሪና ኢንቨስትመንት ቢሮ ኃላፊ ሆነው ተሹመዋል፡፡